La Llei 26/2001, de 31 de desembre, de cooperació al desenvolupament, estableix i regula el règim jurídic al qual s'ha d'ajustar l'activitat de l'Administració de la Generalitat en matèria de cooperació al desenvolupament i de solidaritat internacional i reconeix com a primera i més important especificitat del model català de cooperació al desenvolupament, la concepció d'intervenció pública com a complementària i impulsora de les iniciatives cíviques de solidaritat i de cooperació.
Així, i en coherència amb aquest valor, es volen promocionar les accions i programes que, impulsats des de la iniciativa civil i, d'acord amb determinats objectius, valors i prioritats que estableix la nova Llei, aconsellen donar suport a una nova línia de programes que, per les seves característiques i especificitat no poden ser atesos per mitjà de les convocatòries regulars de la Secretaria de Relacions Exteriors ja que tenen com a finalitat contribuir al creixement dels països en vies de desenvolupament tot promovent l'impuls d'activitats de promoció econòmica, social, assistencial, professional, tècnica i formativa.
Segons el que disposa el capítol 9 del Decret legislatiu 9/1994, de 13 de juliol, pel qual s'aprova el Text refós de la Llei de finances públiques de Catalunya i fent ús de les atribucions que la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya atorga al titular d'aquest Departament,
Aprovar les bases reguladores que han de regir la convocatòria oberta i permanent per a la concessió de subvencions destinades a donar suport a determinades activitats de cooperació al desenvolupament i solidaritat internacional les quals es publiquen a l'annex d'aquesta Ordre.
Aquesta Ordre entrarà en vigor el mateix dia de la seva publicació al DOGC.
Bases reguladores de la convocatòria
Aquesta Ordre té per objecte convocar ajudes de caràcter singular per al finançament d'activitats de promoció econòmica, social, assistencial, professional, tècnica i formativa relacionades amb les finalitats que estableix la base 4 i d'acord amb les competències en matèria de cooperació al desenvolupament de la Secretaria de Relacions Exteriors del Departament de la Presidència.
Poden sol·licitar aquestes ajudes les persones jurídiques sense afany de lucre i entitats públiques nacionals o estrangeres, tret del cas que preveu la base 4.g) que també es podran presentar per particulars.
Estar legalment constituïts en el cas de persones jurídiques, així com estar al corrent, si escau, de les obligacions derivades de subvencions percebudes de la Generalitat en exercicis anteriors.
Són objecte d'aquesta convocatòria els projectes que s'emmarquin en les línies següents:
a) Projectes de prevenció de conflictes, de foment de la pau, de desenvolupament institucional i de la societat civil, així com de construcció de les capacitats institucionals necessàries per al desenvolupament humà i democràtic.
b) Ajut humanitari general que comprèn, per una banda, la rehabilitació i la reconstrucció de les infrastructures físiques, econòmiques i socials així com l'establiment de les capacitats necessàries per reduir la vulnerabilitat i determinar les bases de desenvolupament dels països i comunitats afectats i, per l'altra, l'adopció de mesures de prevenció de desastres originats per causes naturals o humanes i la cobertura dels riscos a què estan sotmeses les comunitats humanes vulnerables.
c) Projectes de foment de la formació en matèria de cooperació al desenvolupament i de foment del voluntariat.
d) Promoció i suport a activitats relacionades amb la formació de professionals i estudiants que pertanyen a països en vies de desenvolupament.
e) Projectes de sostenibilitat ambiental i, especialment, aquells emmarcats dins el programa Azahar.
f) Projectes d'educació, formació i sensibilització especialitzada en democràcia i drets humans.
g) Projectes i accions de cooperació destinats al desenvolupament econòmic i social de les societats i col·lectius menys afavorits promoguts per particulars, entitats públiques o privades, fundacions, grups socials i altres.
h) Avaluacions sobre el terreny, diagnòstics i estudis d'impacte de projectes de cooperació duts a terme en àrees geogràfiques concretes a fi d'avaluar-ne la cooperació catalana actual.
—5 Sol·licituds, presentació i termini
5.1 Les sol·licituds s'hauran de formalitzar mitjançant instància adreçada a la Secretaria de Relacions Exteriors (Via Laietana, 26, 08003 Barcelona), trameses per correu o bé a qualsevol registre dels que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
5.2 En la sol·licitud hauran de constar les següents dades:
a) Dades identificatives del sol·licitant.
b) Títol i descripció del projecte.
c) Objectius i resultats previstos.
d) Identificació de la població beneficiaria.
f) Identificació dels responsables del projecte: per part del sol·licitant i, si escau, per part del soci local.
g) Recursos humans i materials invertits per aquest projecte.
h) Viabilitat i sostenibilitat del projecte.
i) Pressupost i finançament: pla de finançament i costos totals del projecte amb detall de la resta de finançadors i desglossament del pressupost per conceptes.
j) Previsió de seguiment, control i avaluació del projecte.
k) Lloc i data de la sol·licitud.
A més, s'ha d'aportar la següents documentació:
Còpia dels estatuts de l'entitat i còpia de la inscripció en el registre corresponent.
Una memòria d'activitats i una memòria econòmica de l'exercici anterior.
Certificació del nombre de socis i relació de membres de la junta directiva.
Imprès de transferència bancària de l'entitat sol·licitant.
Declaració de no tenir cap deute contret amb la Generalitat i les seves entitats autònomes.
5.3 En el cas que la documentació i la informació esmentada en aquesta base no estigui completa o calgui qualsevol aclariment, la Secretaria de Relacions Exteriors pot requerir al sol·licitant per tal que, en el termini de 10 dies hàbils des de la notificació, esmeni les errades i les completi.
5.4 El termini de presentació de les sol·licituds comença l'endemà de la data de publicació d'aquesta Ordre i té com a data límit de presentació de projectes l'1 de desembre de l'any en curs.
Dins cada línia es tindran en compte els següents criteris de valoració:
a) La vinculació del projecte amb les prioritats geogràfiques, horitzontals i sectorials que estableix la Llei de cooperació al desenvolupament.
b) L'impacte i interès de l'activitat proposada de subvencionar, així com dels beneficiaris previstos.
c) La relació coherent entre els mitjans materials i humans per a la realització del projecte respecte els resultats que es volen assolir.
d) Les altres aportacions, recursos i finançaments aconseguits per desenvolupar el projecte.
e) La quantitat demanada de subvencionar i disponibilitat pressupostària.
7.1 La resolució de les sol·licituds de subvenció correspon al titular del Departament de la Presidència, amb la proposta prèvia del secretari de Relacions Exteriors, en base a l'anàlisi i avaluació de projectes presentats per part de l'Àrea de Cooperació Internacional i d'acord amb els criteris de valoració expressats a l'anterior base.
7.2 Les resolucions s'adoptaran en el termini màxim de dos mesos a comptar des de la data de presentació de la sol·licitud a la Secretaria de Relacions Exteriors i seran notificades a les entitats sol·licitants per correu de forma individualitzada.
En el cas de subvencions de més de 6.000,00 euros, es procedirà, a més, a la publicació al DOGC.
7.3 Contra aquestes resolucions es pot interposar recurs de reposició davant el mateix òrgan, en el termini d'un mes a comptat a partir de l'endemà de la notificació.
El pagament de les subvencions es realitzarà d'una sola vegada, a bestreta, a partir de la data de la signatura del document d'acceptació de la subvenció.
Donades les característiques específiques de les entitats i dels projectes i accions objecte d'aquesta convocatòria, no se sol·licitaran ni avals ni garanties.
—9 Obligacions dels beneficiaris
Les entitats que hagin rebut subvenció estan obligades a:
a) Acceptar per escrit la subvenció concedida dins el termini de quinze dies hàbils a partir de la notificació de la subvenció.
De no acceptar-se la subvenció dins aquest termini s'entén que es renuncia a aquesta.
b) Desenvolupar l'activitat que justifica l'atorgament de la subvenció sense que sigui possible cap canvi o modificació substancial d'aquesta.
En tot cas, qualsevol incidència que signifiqui una alteració respecte el programa inicial ha de ser comunicat amb immediatesa a la Secretaria de Relacions Exteriors a fi que aquesta estudiï i autoritzi els canvis.
c) Facilitar les actuacions de comprovació, seguiment i avaluació del compliment de la destinació de la subvenció que es faci des de la Secretaria de Relacions Exteriors, així com les de control financer que corresponen a la Intervenció de la Generalitat de Catalunya.
d) Comunicar a la Secretaria de Relacions Exteriors l'obtenció d'altres subvencions o ajuts per a la mateixa finalitat ja sigui procedents de persones físiques, jurídiques o administracions, nacionals o internacionals.
e) Fer constar, en tota informació i publicitat que es faci de l'activitat subvencionada que aquesta s'ha fet amb el suport de la Generalitat de Catalunya així com incloure el senyal de la Generalitat en aquests elements informatius.
—10 Finalització del projecte i justificació de la subvenció
L'entitat beneficiària ha de presentar dins el termini de tres mesos a comptar des de la data de finalització del projecte, una memòria final justificativa que ha de contenir:
a) Un informe complet i detallat del projecte executat que acrediti que s'ha acomplert la finalitat per a la que va ser concedida la subvenció, així com de les condicions específiques imposades, si fos el cas, per a l'atorgament de la subvenció.
b) Un informe econòmic que ha de contenir un balanç final amb desglossament de les despeses imputades a la Generalitat, així com indicació de les aportacions rebudes per altres fonts de finançament i amb indicació de la partida pressupostària a la qual s'imputen les despeses.
L'esmentat informe ha de contenir les corresponents factures o comprovants de despesa relacionats, especificant el tipus de canvi aplicat, si escau, en euros.
—11 Responsabilitats i règim sancionador
La Secretaria General del Departament de la Presidència pot procedir a la revocació total o parcial de la subvenció concedida en els casos que preveu l'article 99 del Decret legislatiu 9/1994, de 13 de juliol, i, en especial, quan els ajuts es destinin a finalitats diferents d'aquelles per a les quals es va concedir o quan l'entitat oculti dades referents a altres ajuts o subvencions que hagi pogut percebre d'altres institucions o entitats pel projecte subvencionat.
L'obligació de reintegrament que estableix l'apartat anterior és independent a la imposició d'una sanció administrativa en matèria de subvencions conforme allò que s'estableix a la secció cinquena del Text refós de la Llei de finances públiques de Catalunya, aprovat pel Decret Legislatiu 9/1994, de 13 de juliol, i modificat per la Llei 21/2001, de 28 de desembre, de mesures fiscals i administratives.